CELEX: 52020PC0834
Language: mt
Date: 2021-01-27
Title: Proposta għal DEĊIŻJONI TAL-KUNSILL skont l-Artikolu 218(9) TFUE dwar il-pożizzjoni tal-Unjoni rigward l-abbozz ta’ Deċiżjoni tal-Kumitat Konġunt dwar id-determinazzjoni ta’ merkanzija mhux f’riskju

IL-KUMMISSJONI EWROPEA
            Brussell, 27.1.2021
            COM(2020) 834 final/2
            2020/0368(NLE)
            COM(2020) 834 final of 10.12.2020 downgraded on 27.1.2021
            Proposta għal
            DEĊIŻJONI TAL-KUNSILL 
            skont l-Artikolu 218(9) TFUE dwar il-pożizzjoni tal-Unjoni rigward l-abbozz ta’ Deċiżjoni tal-Kumitat Konġunt dwar id-determinazzjoni ta’ merkanzija mhux f’riskju
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Il-Kummissjoni tipproponi li l-Kunsill japprova l-pożizzjoni li għandha tiġi adottata f’isem l-Unjoni fil-Kumitat Konġunt stabbilit permezz tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (“il-Ftehim dwar il-Ħruġ”) dwar deċiżjoni tal-Kumitat Konġunt li tistabbilixxi l-kundizzjonijiet skont liema l-merkanzija titqies li ma tkunx soġġetta għall-ipproċessar kummerċjali fl-Irlanda ta’ Fuq kif ukoll il-kundizzjonijiet skont liem il-merkanzija li tiddaħħal fl-Irlanda ta’ Fuq ma titqiesx li hija f’riskju li sussegwentement tiġi ttrasportata lejn l-Unjoni. 
            
            
               2.Kuntest tal-proposta
            
            
               
                  L-Artikolu 5(1) tal-Protokoll dwar l-Irlanda u l-Irlanda ta’ Fuq (iktar ’il quddiem “il-Protokoll”) jistabbilixxi liem reġim japplika għad-dazji doganali għall-merkanzija mdaħħla fl-Irlanda ta’ Fuq: 
               
            
            
               –għal merkanzija li tiddaħħal fl-Irlanda ta’ Fuq permezz ta’ trasport dirett minn parti oħra tar-Renju Unit: l-ebda dazju doganali, sakemm il-merkanzija ma tkunx f’riskju li sussegwentement tiddaħħal fl-Unjoni
            
            
               –għal merkanzija mdaħħla fl-Irlanda ta’ Fuq minn pajjiżi terzi oħra minbarra r-Renju Unit: id-dazji doganali applikabbli fir-Renju Unit, sakemm il-merkanzija ma tkunx f’riskju li sussegwentement tiddaħħal fl-Unjoni. 
            
            
               
                  Skont l-Artikolu 5(2) tal-Protokoll, kwalunkwe merkanzija li tiddaħħal fl-Irlanda ta’ Fuq titqies li tkun f’riskju li sussegwentement tiddaħħal fl-Unjoni sakemm ma jiġix stabbilit li l-merkanzija kkonċernata
               
            
            
               –ma tkunx soġġetta għall-ipproċessar kummerċjali fl-Irlanda ta’ Fuq 
            
            
               –u tissodisfa l-kriterji stabbiliti mill-Kumitat Konġunt biex jiġi determinat liem hi l-merkanzija li mhijiex f’riskju li sussegwentement tiddaħħal fl-Unjoni. 
            
            
               
                  L-Artikolu 5(2) tal-Protokoll jipprevedi Deċiżjoni tal-Kumitat Konġunt li tistabbilixxi l-kundizzjonijiet skont liema wieħed minn dawn ir-rekwiżiti biex jitqies li l-merkanzija ma tkunx f’riskju li tiċċaqlaq mill-Irlanda ta’ Fuq għall-Unjoni jiġi ssodisfat. 
               
            
            
               3.Pożizzjoni li għandha tittieħed f’isem l-Unjoni
            
            
               Kundizzjonijiet biex il-merkanzija titqies bħala “mhux f’riskju” li tiddaħħal fl-Unjoni
            
            
            
               Il-merkanzija li tiddaħħal fl-Irlanda ta’ Fuq tista’ titqies bħala “mhux f’riskju” li sussegwentement tiddaħħal fl-Unjoni jekk 
            
            
               ·jew ma jkun hemm ebda inċentiv ekonomiku biex tiddaħħal fl-UE mill-Irlanda ta’ Fuq minħabba d-differenza fit-tariffi applikabbli, jiġifieri 
            
            
               ·għall-merkanzija mill-Gran Brittanja: it-tariffa doganali tkun żero
            
            
               ·għal merkanzija minn pajjiżi terzi oħra: it-tariffa tal-UE tkun anqas mit-tariffa tar-Renju Unit jew pariġġ, 
            
            
               jew jekk jiġi żgurat mod ieħor li r-riskju li dawn jiġu ttrasportati ulterjorment lejn l-UE jkun minimizzat, partikolarment minħabba li l-importatur ikun rikonoxxut bħala kummerċjant li jbigħ biss lill-konsumaturi aħħarin fl-Irlanda ta’ Fuq (“l-Iskema ta’ Negozjanti Fdati”), L-implimentazzjoni tal-Artikolu 5(1) tal-Protokoll permezz ta’ Skema ta’ Negozjanti Fdati teħtieġ monitoraġġ partikolarment diliġenti mill-Unjoni. Sabiex l-Unjoni tkun tista’ tirreaġixxi jekk dawn l-iskemi jirriżultaw li ma jkunux biżżejjed robusti, id-Deċiżjoni tal-Kumitat Konġunt tipprevedi garanziji proċedurali li jippermettu t-terminazzjoni tal-approċċ stabbilit fiha (klawżola ta’ estinzjoni). 
            
         
         
            
               4.Bażi ġuridika
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita bi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.
            
            
               Id-deċiżjoni li l-Kumitat Konġunt huwa mitlub jadotta tikkostitwixxi att b’effetti legali. L-att previst isir vinkolanti għall-partijiet f’konformità mal-Artikolu 166 tal-Arranġament. 
            
            
               L-att previst ma jissupplimentax u ma jemendax il-qafas istituzzjonali tal-Ftehim.
            
            
               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) TFUE.
            
            
               5.Pubblikazzjoni tal-att previst
            
            
               Minħabba li d-deċiżjoni tal-Kumitat Konġunt tikkonċerna l-implimentazzjoni ta’ dispożizzjonijiet sostantivi tal-Protokoll, huwa xieraq li tiġi ppubblikata f’Il-Ġurnal Uffiċjali tal-Unjoni Ewropea wara li tiġi adottata.
            
            
               2020/0368 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               skont l-Artikolu 218(9) TFUE dwar il-pożizzjoni tal-Unjoni rigward l-abbozz ta’ Deċiżjoni tal-Kumitat Konġunt dwar id-determinazzjoni ta’ merkanzija mhux f’riskju
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu [218(9)] tiegħu,
            
            
               Wara li kkunsidraw il-proposta tal-Kummissjoni Ewropea,
            
            
               Billi:
            
            
               (1)Il-Ftehim dwar il-ħruġ tar-Renju Unit tal-Gran Brittanja u l-Irlanda ta' Fuq mill-Unjoni Ewropea u mill-Komunità Ewropea tal-Enerġija Atomika (“il-Ftehim dwar il-Ħruġ”) ġie konkluż mill-Unjoni bid-Deċiżjoni tal-Kunsill (UE) 2020/135
                  1
                tat-30 ta’ Jannar 2020 u daħal fis-seħħ fl-1 ta’ Frar 2020. 
            
            
               (2)L-Artikolu 166 tal-Ftehim dwar il-Ħruġ jagħti s-setgħa lill-Kumitat Konġunt biex jadotta deċiżjonijiet fir-rigward tal-kwistjonijiet kollha li jipprevedi l-Ftehim. Il-Protokoll dwar l-Irlanda u l-Irlanda ta’ Fuq tal-Ftehim dwar il-Ħruġ (“il-Protokoll”) jifforma parti integrali minn dan il-Ftehim.
            
            
               (3)L-Artikolu 5(1) tal-Protokoll jipprevedi l-applikazzjoni tad-dazji doganali applikabbli fid-dritt tal-Unjoni għal merkanzija mdaħħla fl-Irlanda ta’ Fuq li titqies f’riskju li sussegwentement tiddaħħal fl-Unjoni. Il-merkanzija li ma tkunx f’riskju jew ma tkunx soġġetta għad-dazji doganali, inkella tkun soġġetta għad-dazji doganali applikabbli fir-Renju Unit. 
            
            
               (4)Skont l-Artikolu 5(2) il-merkanzija kollha li tiddaħħal fl-Irlanda ta’ Fuq għandha titqies li tkun f’riskju li sussegwentement tiddaħħal fl-Unjoni. Sabiex titqies “mhux f’riskju” f’dan is-sens, il-merkanzija li tiddaħħal fl-Irlanda ta’ Fuq ma tistax tkun soġġetta għall-ipproċessar hemmhekk, u għandha tissodisfa l-kriterji l-oħrajn stipulati f’Deċiżjoni tal-Kumitat Konġunt. 
            
            
               (5)Jenħtieġ li l-kriterji biex il-merkanzija ma tkunx soġġetta għall-ipproċessar kummerċjali jirrispettaw ukoll il-fatt li, skont l-Artikolu 6 tal-Protokoll, l-Irlanda ta’ Fuq hija parti mit-territorju doganali tar-Renju Unit, u għandhom jirriflettu wkoll l-impenn tal-partijiet li l-implimentazzjoni tal-protokoll għandu jkollha l-inqas impatt possibbli fuq il-ħajja ta’ kuljum tal-komunitajiet kemm fl-Irlanda kif ukoll fl-Irlanda ta’ Fuq. 
            
         
         
            
               (6)Il-merkanzija li tiddaħħal fl-Irlanda ta’ Fuq tista’ titqies li ma tkunx f’riskju li sussegwentement tiġi ttrasportata lejn l-Unjoni fejn id-differenza fit-tariffi tkun żero, jew fejn ikun żgurat mod ieħor li ma jkun hemm l-ebda inċentiv għall-operaturi ekonomiċi biex jittrasportaw merkanzija fl-Irlanda ta’ Fuq biss bħala għażla tat-tariffa doganali applikabbli. 
            
            
               (7)Għaldaqstant, huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat Konġunt,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-pożizzjoni li għandha tittieħed f’isem l-Unjoni fil-Kumitat Konġunt stabbilit bl-Artikolu 164 tal-Ftehim dwar il-Ħruġ, dwar deċiżjoni li għandha tittieħed f’konformità mal-Artikolu 12 tal-Protokoll, għandha tkun ibbażata fuq l-abbozz ta’ deċiżjoni tal-Kumitat Konġunt mehmuż ma’ din id-Deċiżjoni. 
            
            
               Artikolu 2
            
            
               Id-deċiżjoni tal-Kumitat Konġunt għandha tiġi ppubblikata f’Il-Ġurnal Uffiċjali tal-Unjoni Ewropea.
            
            
            
               Artikolu 3
            
            
               Din id-Deċiżjoni għandha tidħol fis-seħħ fid-data tal-adozzjoni tagħha. 
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 29, 31.1.2020, p.1. 
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 27.1.2021
            COM(2020) 834 final/2
            COM(2020) 834 final of 10.12.2020 downgraded on 27.1.2021
            ANNESS 
            tal-
            Proposta għal Deċiżjoni tal-Kunsill
            skont l-Artikolu 218(9) TFUE dwar il-pożizzjoni tal-Unjoni rigward l-abbozz ta’ Deċiżjoni tal-Kumitat Konġunt dwar id-determinazzjoni ta’ merkanzija mhux f’riskju
            
               
         
         
            
               ABBOZZ TA’ DEĊIŻJONI
            
            
            
               IL-KUMITAT KONĠUNT
            
            
               Wara li kkunsidra l-Protokoll dwar l-Irlanda/l-Irlanda ta’ Fuq tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika, u b’mod partikolari l-Artikolu 5(2) tiegħu,
            
            
               IDDEĊIEDA KIF ĠEJ:
            
            
               Artikolu 1
            
            
               Suġġett
            
            
               Din id-Deċiżjoni tistabbilixxi regoli għall-implimentazzjoni tal-Artikolu 5(2) tal-Protokoll dwar l-Irlanda/l-Irlanda ta’ Fuq (“il-Protokoll”) dwar:
            
            
               (a)il-kundizzjonijiet biex jitqies li merkanzija li tiddaħħal fl-Irlanda ta’ Fuq minn barra l-Unjoni ma tkunx soġġetta għall-ipproċessar kummerċjali fl-Irlanda ta’ Fuq;
            
            
               (b)il-kriterji biex jitqies li merkanzija li tiddaħħal fl-Irlanda ta’ Fuq minn barra l-Unjoni ta tkunx f’riskju li sussegwentement tiddaħħal fl-Unjoni.
            
            
               Artikolu 2
            
            
               Ipproċessar mhux kummerċjali
            
            
               Merkanzija ma għandhiex titqies li hija soġġetta għall-ipproċessar kummerċjali meta:  
            
            
               (a)il-persuna li tippreżenta dikjarazzjoni għar-rilaxx għal ċirkolazzjoni libera dwar din il-merkanzija jew li tali dikjarazzjoni ssir f’isimha (“l-importatur”) kellha fatturat annwali totali ta’ anqas minn GBP 500 000 fl-aħħar sena finanzjarja kompluta tagħha; jew 
            
            
               (b)l-ipproċessar isir fl-Irlanda ta’ Fuq u huwa għall-iskop uniku ta’:
            
            
               (i)il-bejgħ ta’ ikel lil konsumatur aħħari fir-Renju Unit;
            
            
               (ii)kostruzzjoni, fejn il-merkanzija pproċessata tifforma parti permanenti minn struttura mibnija mill-importatur fl-Irlanda ta’ Fuq;
            
            
               (iii)għoti dirett lir-riċevitur ta’ servizzi tas-saħħa jew tal-kura mill-importatur fl-Irlanda ta’ Fuq;
            
            
               (iv)attivitajiet mingħajr skop ta’ qligħ fl-Irlanda ta’ Fuq, meta ma jkun hemm l-ebda bejgħ sussegwenti tal-merkanzija pproċessata mill-importatur; jew
            
         
         
            
               (v)l-użu finali tal-għalf tal-annimali f’post fl-Irlanda ta’ Fuq mill-importatur.
            
            
               Artikolu 3
            
            
               Kriterji biex jitqies li l-merkanzija ma tkunx f’riskju li sussegwentement tiddaħħal fl-Unjoni
            
            
               1.Għandu jitqies li l-merkanzija ma tkunx f’riskju li sussegwentement tiddaħħal fl-Unjoni meta din ma tkunx ikkunsidrata li tkun soġġetta għall-ipproċessar kummerċjali f’konformità mal-Artikolu 2, u meta:
            
            
               
            
            
               (a)fil-każ ta’ merkanzija mdaħħla fl-Irlanda ta’ Fuq minn parti oħra tar-Renju Unit permezz ta’ trasport dirett,
            
            
               (i)id-dazju pagabbli skont it-Tariffa Doganali Komuni tal-Unjoni jkun żero, jew
            
            
               (ii)l-importatur ikun ġie awtorizzat f’konformità mal-Artikoli minn 5 sa 7 ta’ din id-Deċiżjoni biex idaħħal dik il-merkanzija fl-Irlanda ta’ Fuq biex tinbiegħ lill-konsumaturi aħħarin fir-Renju Unit jew għall-użu aħħari minnhom, inkluż meta dik il-merkanzija tkun soġġetta għal proċessar mhux kummerċjali f’konformità mal-Artikolu 2 qabel tinbiegħ lill-konsumaturi aħħarin jew l-użu finali minnhom;
            
            
               
            
            
               (b)fil-każ ta’ merkanzija mdaħħla fl-Irlanda ta’ Fuq permezz ta’ trasport dirett għajr mill-Unjoni jew minn parti oħra tar-Renju Unit, 
            
            
               (i)id-dazju pagabbli skont it-Tariffa Doganali Komuni tal-Unjoni jkun daqs jew inqas mid-dazju pagabbli skont it-tariffa doganali tar-Renju Unit , jew
            
            
               (ii)l-importatur ikun ġie awtorizzat f’konformità mal-Artikoli minn 5 sa 7 ta’ din id-deċiżjoni biex idaħħal dik il-merkanzija fl-Irlanda ta’ Fuq biex tinbiegħ lill-konsumaturi aħħarin fl-Irlanda ta’ Fuq jew għall-użu aħħari tagħhom (inkluż meta dik il-merkanzija kienet soġġetta għal proċessar mhux kummerċjali f’konformità mal-Artikolu 2 qabel il-bejgħ, jew l-użu finali tagħha, mill-konsumaturi aħħarin), u d-differenza bejn id-dazju pagabbli skont it-tariffa doganali tar-Renju Unit ikun inqas minn 3 % tal-valur doganali tal-merkanzija. 
            
            
               
            
            
               2.Il-paragrafi (1)(a)(ii) u (1)(b)(ii) ma għandhomx japplikaw għal merkanzija soġġetta għal miżuri ta’ difiża tal-kummerċ adottati mill-Unjoni. 
            
            
               Artikolu 4
            
            
               Kalkolu tad-dazji applikabbli
            
            
               Għall-finijiet tal-Artikolu 3(1)(a)(i) u 3(1)(b) għandhom japplikaw ir-regoli li ġejjin:
            
            
               (a)id-dazju pagabbli skont it-Tariffa Doganali Komuni tal-Unjoni fuq merkanzija għandu jiġi kkalkulat skont ir-regoli stabbiliti fil-leġiżlazzjoni doganali tal-Unjoni;
            
            
               (b)id-dazju pagabbli skont it-tariffa doganali tar-Renju Unit fuq merkanzija għandu jiġi kkalkulat skont ir-regoli stabbiliti fil-leġiżlazzjoni doganali tar-Renju Unit.
            
            
               Artikolu 5
            
         
         
            
               Awtorizzazzjoni għall-finijiet fl-Artikolu 3
            
            
               1.Għall-finijiet tal-Artikoli 3 (1) (a) (ii) u 3(1)(b)(ii), applikazzjoni għal awtorizzazzjoni biex tiddaħħal merkanzija fl-Irlanda ta’ Fuq permezz ta’ trasport dirett għall-bejgħ lill-konsumaturi finali jew għall-użu aħħari minnhom għandha tiġi ppreżentata lill-awtorità kompetenti tar-Renju Unit. 
            
            
               2.L-applikazzjoni għall-awtorizzazzjoni msemmija fil-paragrafu 1 għandu jkun fiha informazzjoni dwar l-attivitajiet kummerċjali tal-applikant, dwar il-merkanzija li tipikament tiddaħħal fl-Irlanda ta’ Fuq, kif ukoll deskrizzjoni tat-tip ta’ rekords, sistemi u kontrolli stabbiliti mill-applikant biex jiġi żgurat li l-merkanzija koperta mill-awtorizzazzjoni tiġi ddikjarata kif suppost għal finijiet doganali u tista’ tiġi pprovduta evidenza bħala appoġġ għall-impenn fl-Artikolu 6(b). Il-kummerċjant għandu jżomm l-evidenza, eż. fatturi, għall-aħħar ħames snin u għandu jipprovdiha lill-awtoritajiet kompetenti jekk jitolbuh jagħmel dan. Ir-rekwiżiti tad-data tal-applikazzjoni huma stipulati fid-dettall fl-Anness ta’ din id-Deċiżjoni.
            
            
               3.L-awtorizzazzjoni għandha tindika mill-inqas dan li ġej:
            
            
               (a)isem il-persuna li ngħatatilha l-awtorizzazzjoni (“id-detentur tal-awtorizzazzjoni”);
            
            
               (b)numru ta’ referenza uniku attribwit mill-awtorità doganali kompetenti għad-deċiżjoni (“numru ta’ referenza tal-awtorizzazzjoni”); 
            
            
               (c)l-awtorità li tat l-awtorizzazzjoni;
            
            
               (d)id-data tad-dħul fis-seħħ tal-awtorizzazzjoni.
            
            
               4.Id-dispożizzjonijiet tal-leġiżlazzjoni doganali tal-Unjoni dwar deċiżjonijiet relatati mal-applikazzjoni tal-leġiżlazzjoni doganali għandhom japplikaw għall-applikazzjonijiet u l-awtorizzazzjonijiet imsemmija f’dan l-Artikolu, inkluż fir-rigward tal-monitoraġġ. 
            
            
               5.F’każijiet fejn l-awtorità doganali kompetenti tar-Renju Unit tosserva użu ħażin intenzjonat ta’ awtorizzazzjoni jew ksur tal-kundizzjonijiet għal awtorizzazzjoni stabbiliti f’din id-Deċiżjoni, l-awtorità għandha tissospendi jew tirrevoka l-awtorizzazzjoni.
            
            
               Artikolu 6
            
            
               Kundizzjonijiet ġenerali għall-ħruġ ta' awtorizzazzjoni
            
            
               Għall-finijiet tal-Artikoli 3 (1) (a) (ii) u 3 (1) (b) (ii), tista’ tingħata awtorizzazzjoni lill-applikanti li: 
            
            
               (a)jissodisfaw il-kriterji ta’ stabbiliment li ġejjin: 
            
            
               (i)ikunu stabbiliti fl-Irlanda ta’ Fuq jew ikollhom post fiss ta’ negozju fl-Irlanda ta’ Fuq 
            
            
               –fejn ikun hemm preżenza permanenti ta’ riżorsi umani u tekniċi; u 
            
            
               –li minnu l-merkanzija tinbiegħ, jew tiġi pprovduta għall-użu finali, lill-konsumaturi aħħarin; u 
            
            
               –fejn informazzjoni u rekords doganali, kummerċjali u dwar it-trasport ikunu disponibbli jew aċċessibbli fl-Irlanda ta’ Fuq, u
            
            
               (ii)fil-każ li ma jkunux stabbiliti fl-Irlanda ta’ Fuq, l-operazzjonijiet tagħhom relatati mad-dwana jitwettqu fir-Renju Unit u jkollhom rappreżentant doganali indirett fl-Irlanda ta’ Fuq; 
            
            
               (b)jimpenjaw ruħhom li jdaħħlu oġġetti fl-Irlanda ta’ Fuq biss għall-bejgħ lil konsumaturi aħħarin jew għall-użu aħħari minnhom, inkluż fejn dawk l-oġġetti kienu soġġetti għal ipproċessar mhux kummerċjali skont l-Artikolu 2 qabel il-bejgħ jew l-użu finali tagħhom mill-konsumaturi aħħarin; u, fil-każ ta’ bejgħ lill-konsumaturi aħħarin fl-Irlanda ta’ Fuq, jimpenjaw ruħhom li l-bejgħ se jsir minn ħanut fiżiku jew aktar fl-Irlanda ta’ Fuq li minnu jsir il-bejgħ dirett fiżiku lill-konsumaturi aħħarin.
            
         
         
            
               Artikolu 7
            
            
               Kundizzjonijiet speċifiċi għall-awtorizzazzjoni 
            
            
               1.Għall-finijiet tal-Artikoli 3(1)(a)(ii) u 3(1)(b)(ii), tingħata awtorizzazzjoni biex tiddaħħal merkanzija fl-Irlanda ta’ Fuq biss lill-applikanti li jissodisfaw il-kundizzjonijiet stabbiliti fl-Artikolu 6 kif ukoll il-kundizzjonijiet li ġejjin: 
            
            
               (a)l-applikant jiddikjara li se jiddikjara għar-rilaxx għal ċirkolazzjoni libera merkanzija mdaħħla fl-Irlanda ta’ Fuq skont l-Artikolu 3(1)(a)(ii) jew 3(1)(b)(ii); 
            
            
               (b)l-applikant ma jista’ jkun wettaq l-ebda ksur serju jew ksur ripetut tal-leġiżlazzjoni doganali u r-regoli fiskali, u ma jista’ jkollu l-ebda rekord ta’ reati kriminali serji relatati mal-attività ekonomika tiegħu;
            
            
               (c)fir-rigward ta’ merkanzija li trid tiġi ddikjarata bħala mhux f’riskju, l-applikant għandu juri li għandu livell għoli ta’ kontroll tal-operazzjonijiet tiegħu u tal-fluss tal-merkanzija, permezz ta’ sistema ta’ ġestjoni ta’ rekords kummerċjali u, fejn xieraq, tat-trasport, li jippermettu kontrolli xierqa u l-għoti ta’ evidenza bħala sostenn għall-impenn fl-Artikolu 6(b).
            
            
               2.L-awtorizzazzjonijiet għandhom jingħataw biss jekk l-awtorità doganali tqis li ser tkun tista’ twettaq kontrolli mingħajr sforz amministrattiv sproporzjonat, inkluż il-kontroll ta’ kwalunkwe evidenza li l-merkanzija nbiegħet lil konsumaturi aħħarin jew kienet soġġetta għall-użu finali minnhom.
            
            
               3.Matul il-perjodu li jintemm xahrejn wara d-dħul fis-seħħ ta’ din id-Deċiżjoni, tista’ tingħata awtorizzazzjoni proviżorja jekk l-applikant ikun ippreżenta applikazzjoni kompluta, ikun konformi mal-paragrafu 1(b), u jiddikjara li jissodisfa l-kundizzjonijiet l-oħra għall-awtorizzazzjoni. It-tul tal-awtorizzazzjoni proviżorja għandu jkun limitat għal erba’ xhur, wara liema perjodu trid tkun ngħatat awtorizzazzjoni permanenti biex il-kummerċjant jibqa’ awtorizzat.
            
            
               Artikolu 8
            
            
               Skambju ta’ informazzjoni dwar l-applikazzjoni tal-Artikolu 5(1) u (2) tal-Protokoll
            
            
               1.Mingħajr preġudizzji għall-obbligi tiegħu skont l-Artikolu 5(4) tal-Protokoll, moqri flimkien mar-Regolament (KE) Nru 638/2004 tal-Parlament Ewropew u tal-Kunsill (
                  1
               ) u r-Regolament (KE) Nru 471/2009 tal-Parlament Ewropew u tal-Kunsill (
                  2
               ), ta’ kull xahar, ir-Renju Unit għandu jipprovdi informazzjoni lill-Unjoni dwar l-applikazzjoni tal-Artikolu 5(1) u (2) tal-Protokoll kif ukoll ta’ din id-deċiżjoni. Din l-informazzjoni għandha tinkludi volumi u valuri, f’forma aggregata u għal kull kunsinna, kif ukoll mezzi ta’ trasport, relatati ma’: 
            
            
               (a)merkanzija mdaħħla fl-Irlanda ta’ Fuq li b’rabta magħha ma kien hemm l-ebda ħlas ta’ dazji doganali f’konformità mal-ewwel subparagrafu tal-Artikolu 5(1) tal-Protokoll; 
            
            
               (b)merkanzija mdaħħla fl-Irlanda ta’ Fuq li fir-rigward tagħha d-dazji doganali pagabbli kienu dawk applikabbli fir-Renju Unit f’konformità mat-tieni subparagrafu tal-Artikolu 5(1) tal-Protokoll; u 
            
            
               (c)merkanzija mdaħħla fl-Irlanda ta’ Fuq li fir-rigward tagħha d-dazji doganali pagabbli kienu f’konformità mat-Tariffa Doganali Komuni tal-Unjoni.
            
            
               2.Ir-Renju Unit għandu jipprovdi l-informazzjoni msemmija fil-paragrafu 1 fil-15-il jum tax-xogħol tax-xahar wara dak li għalih tkun qed tiġi pprovduta l-informazzjoni.
            
            
               3.L-informazzjoni għandha tiġi pprovduta bl-użu ta’ tekniki elettroniċi għall-ipproċessar tad-data. 
            
            
               4.Fuq talba tar-rappreżentanti tal-Unjoni msemmija fi {daħħal referenza għad-deċiżjoni tal-KK dwar il-preżenza tal-Unjon} u mill-inqas darbtejn fis-sena, l-awtoritajiet kompetenti tar-Renju Unit għandhom jipprovdu informazzjoni f’forma aggregata u għal kull awtorizzazzjoni lil dawn ir-rappreżentanti dwar l-awtorizzazzjonijiet mogħtija skont l-Artikoli minn 5 sa 7, inkluż l-għadd tal-awtorizzazzjonijiet aċċettati, miċħuda u revokati.
            
            
               5.It-trasferiment regolari tal-informazzjoni msemmi hawn fuq għandu jibda mill-aktar fis possibbli u mhux aktar tard mill-15 ta’ April 2021. L-ewwel trasferiment ta’ informazzjoni għandu jkopri l-informazzjoni għall-perjodu mill-1 ta’ Jannar 2021 sa tmiem ix-xahar qabel it-trasferiment. 
            
            
               Artikolu 9
            
            
               Rieżami u terminazzjoni 
            
         
         
            
               Jekk waħda mill-Partijiet tqis li jkun hemm devjazzjoni sinifikanti tat-traffiku kummerċjali, jew frodi jew attivitajiet illegali oħra, dik il-Parti għandha tinforma lill-Parti l-oħra fil-Kumitat Konġunt sal-1 ta’ Awwissu 2023, u l-Partijiet għandhom jagħmlu ħilithom kollha biex isibu soluzzjoni reċiprokament sodisfaċenti għall-kwistjoni. Jekk il-Partijiet ma jsibux deċiżjoni reċiprokament sodisfaċenti, l-Artikoli 3(1)(a)(ii), 3(1)(b)(ii) u minn 5 sa 8 ta’ din id-Deċiżjoni għandhom jieqfu japplikaw mill-1 ta’ Awwissu 2024, sakemm il-Kumitat Konġunt ma jiddeċidix qabel l-1 ta’ April 2024 li jkompli l-applikazzjoni tagħhom.  
            
            
               Fil-każ li l-Artikoli 3(1)(a)(ii), 3(1)(b)(ii) u minn 5 sa 8 ta’ din id-deċiżjoni jieqfu japplikaw f’konformità mal-ewwel subparagrafu, il-Kumitat Konġunt għandu jemenda din id-Deċiżjoni sal-1 ta’ Awwissu 2024 biex jagħmel dispożizzjonijiet alternattivi xierqa applikabbli mill-1 ta’ Awwissu 2024, huwa u jikkunsidra ċ-ċirkostanzi speċifiċi fl-Irlanda ta’ Fuq u b’rispett sħiħ tal-post tal-Irlanda ta’ Fuq fit-territorju doganali tar-Renju Unit. 
            
            
               Artikolu 10
            
            
               Dħul fis-seħħ
            
            
               Din id-Deċiżjoni għandha tidħol fis-seħħ fl-1 ta’ Jannar 2021.
            
            
            
               Magħmul fi …,
            
            
               Għall-Kumitat Konġunt 
            
            
               Il-Kopresidenti
               
            
            
               Anness
            
            
               Applikazzjoni għal awtorizzazzjoni biex tiddaħħal merkanzija fl-Irlanda ta’ Fuq għall-konsumaturi aħħarin 
            
            
               (Imsemmija fl-Artikolu 5 tad-Deċiżjoni)
            
            
               Informazzjoni tal-applikazzjoni
            
            
                
            
            
               1. Dokumenti ta’ prova
            
            
               Dokumenti ta’ prova u informazzjoni mandatorji li għandhom jiġu pprovduti mill-applikanti kollha:
            
            
               Dokument ta’ stabbiliment/prova ta’ stabbiliment permanenti ta’ negozju
            
            
            
               2. Dokumenti ta’ prova u informazzjoni oħrajn li għandhom jiġu pprovduti mill-applikanti:
            
         
         
            
               Kwalunkwe dokument ieħor ta’ sostenn jew informazzjoni li titqies rilevanti għall-verifika tal-konformità tal-applikant mal-kundizzjonijiet imsemmija fl-Artikoli 6 u 7 tad-Deċiżjoni.  
            
            
               Agħti informazzjoni dwar it-tip u, jekk applikabbli, in-numru ta’ identifikazzjoni u/jew id-data tal-ħruġ tad-dokument(i) ta’ prova mehmuż(a) mal-applikazzjoni jew mad-deċiżjoni. Indika wkoll l-għadd totali ta’ dokumenti mehmuża.
            
            
               3. Data u firma tal-applikant
            
            
               L-applikazzjonijiet li jsiru bl-użu ta’ tekniċi elettroniċi tal-ipproċessar tad-data għandhom jiġu awtentikati mill-persuna li tippreżenta l-applikazzjoni.
            
            
               Data li fiha l-applikant ikun iffirma jew awtentika b’mod ieħor l-applikazzjoni.
            
            
               Dettalji tal-applikant
            
            
               4. Applikant
            
            
               L-applikant huwa l-persuna li tapplika għand l-awtoritajiet doganali għal deċiżjoni.
            
            
               Daħħal l-isem u l-indirizz tal-persuna kkonċernata.
            
            
               5. Numru tal-identifikazzjoni tal-applikant
            
            
               L-applikant huwa l-persuna li tapplika għand l-awtoritajiet doganali għal deċiżjoni.
            
            
               Daħħal in-numru tar-Reġistrazzjoni u tal-Identifikazzjoni tal-Operaturi Ekonomiċi (in-numru EORI) tal-persuna kkonċernata, kif previst fl-Artikolu 1(18) tar-Regolament Delegat tal-Kummissjoni (UE) Nru 2015/2446 (
                  3
               ). 
            
            
               6. L-istatus legali tal-applikant
            
            
               L-istatus legali kif imsemmi fid-dokument ta’ stabbiliment.
            
            
               7. Numru/i ta’ identifikazzjoni tal-VAT
            
            
               Meta jkun assenjat, daħħal in-numru ta’ identifikazzjoni tal-VAT. 
            
            
               8. Attivitajiet kummerċjali
            
            
               Daħħal informazzjoni dwar l-attività kummerċjali tal-applikant. Iddeskrivi fil-qosor l-attività kummerċjali tiegħek u għid x’inhu r-rwol tiegħek fil-katina ta’ provvista (eż. manifattur tal-prodotti, importatur, bejjiegħ bl-imnut, eċċ.) Iddeskrivi:
            
            
               - l-użu maħsub tal-merkanzija importata, inkluża deskrizzjoni tat-tip ta’ merkanzija u jekk jgħaddux minn xi tip ta’ proċessar.
            
            
               - stima tal-għadd ta’ dikjarazzjonijiet doganali għar-rilaxx għal ċirkolazzjoni libera għall-merkanzija kkonċernata li għandha ssir kull sena.
            
         
         
            
               - it-tip ta’ rekords, sistemi u kontrolli stabbiliti biex jappoġġjaw l-impenn fl-Artikolu 6(b).
            
            
               9. Fatturat Annwali
            
            
               Għall-finijiet tal-Artikolu 2 tad-Deċiżjoni, daħħal il-fatturat annwali għas-sena finanzjarja sħiħa l-aktar reċenti. Jekk negozju stabbilit ġdid jipprovdi tali rekords u informazzjoni kif rilevanti biex tkun tista’ ssir valutazzjoni tal-fatturat antiċipat eż. l-aħħar previżjonijiet tal-fluss tal-flus, tal-karta tal-bilanċ u tal-profitt u t-telf, approvat mid-diretturi/sħab/proprjetarju uniku.
            
            
               10. Il-persuna ta’ kuntatt responsabbli għall-applikazzjoni
            
            
               Il-persuna ta’ kuntatt għandha tkun responsabbli biex iżżomm kuntatt mad-dwana rigward l-applikazzjoni.
            
            
               Daħħal l-isem tal-persuna ta’ kuntatt u kwalunkwe wieħed minn dawn li ġejjin: numru tat-telefon, indirizz tal-posta elettronika (preferibbilment ta’ indirizz funzjonali)
            
            
               11. Persuna responsabbli għall-kumpanija applikanti jew li teżerċita kontroll fuq il-ġestjoni tagħha
            
            
               Għall-finijiet tal-Artikolu 7(a) tal-Kodiċi, daħħal l-isem/ismijiet u d-dettalji sħaħ tal-persuna/i kkonċernata/i skont l-istabbiliment/forma legali tal-kumpanija applikanti, b’mod partikolari: id-direttur/maniġer tal-kumpanija, id-diretturi tal-bord u l-membri tal-bord, jekk ikun hemm. Id-dettalji jenħtieġ li jinkludu: l-isem u l-indirizz sħaħ, id-data tat-twelid u n-Numru ta’ Identifikazzjoni Nazzjonali.
            
            
               Dati, żminijiet, perjodi u postijiet
            
            
               12. Data tal-istabbiliment
            
            
               B’numri – il-jum, ix-xahar u s-sena ta’ stabbiliment.
            
            
               13. Indirizz tal-istabbiliment/indirizz ta’ residenza
            
            
               Indirizz sħiħ tal-post fejn il-persuna hija stabbilita/tirrisjedi, inkluż l-identifikatur tal-pajjiż jew territorju.
            
            
               14. Post fejn jinżammu r-rekords
            
            
               Daħħal l-indirizz sħiħ tal-post (ijiet) fejn jinżammu jew fejn ikun maħsub li jinżammu r-rekords tal-applikant. Il-UN/LOCODE jista’ jissostitwixxi l-indirizz, jekk jagħti identifikazzjoni ċara tal-post ikkonċernat.
            
            
               15. Il-post(ijiet) ta’ ipproċessar jew ta’ użu
            
            
               Indika l-indirizz tal-post(ijiet) fejn se jiġu pproċessati l-oġġetti, fejn applikabbli, u mibjugħa lill-konsumaturi aħħarin.
            
         
         
            
                  
                     (1)
                  
                  
                        Ir-Regolament (KE) 638/2004 tal-Parlament Ewropew u tal-Kunsill tal-31 ta’ Marzu 2004 fuq l-istatistiċi Komunitarji rigward il-kummerċ ta’ merkanzija bejn Stati Membri u li jħassar ir-Regolament tal-Kunsill (KEE) Nru 3330/91 (OJ L102, 7.4.2004, p. 1)
                  
               
               
                  
                     (2)
                  
                  
                        Ir-Regolament (KE) Nru 471/2009 tal-Parlament Ewropew u tal-Kunsill tas-6 ta’ Mejju 2009 dwar statistika Komunitarja relatata mal-kummerċ estern ma’ pajjiżi li mhumiex membri u li jħassar ir-Regolament tal-Kunsill (KE) Nru 1172/95 (ĠU L 152, 16.6.2009, p. 23).
                  
               
               
                  
                     (3)
                  
                  
                        Ir-Regolament Delegat tal-Kummissjoni (UE) 2015/2446 tat-28 ta’ Lulju 2015 li jissupplementa r-Regolament (UE) Nru 952/2013 tal-Parlament Ewropew u tal-Kunsill fir-rigward ta’ regoli dettaljati li jikkonċernaw uħud mid-dispożizzjonijiet tal-Kodiċi Doganali tal-Unjoni (ĠU L 343, 28.12.2015, p. 1).